Drie sterf in Rustenburg-vloedeSkade na oorstromings by Sunrise View in Rustenburg, Noordwes. Foto: Twitter via @sharo_shaz Drie mense is in die Rustenburg-omgewing in Noordwes dood ná oorstromings in die gebied. “Twee mense het in Phokeng verdrink toe hul motor deur die water meegesleur is,” het die munisipaliteit in ŉ verklaring gesê. eNCA berig ŉ laerskoolseun is ook deur die vloedwater meegesleur nadat hy probeer het om ŉ sterkvloeiende stroom oor te streek. Ongeveer 20 gesinne is Dinsdagaand van verdrinking gered nadat hul huise oorstroom is. Die gebiede wat hierdeur geraak word, is Tlhabane, Ramochana, Sunrise Park, Paardekraal, Kanana, Seraleng, Meriting, Sunrise View, Phokeng, Rustenburg-middestad en die nywerheidsgebied. Skade na oorstromings by Sunrise View in Rustenburg, Noordwes. Foto: Twitter via @sharo_shaz Die munisipaliteit het gesê ŉ gesamentlike noodoperasiespan is op die been gebring om die omvang van die skade te bepaal en in die onmiddellike behoeftes van die inwoners wat geraak word te voorsien. “Die plaaslike munisipaliteit kon danksy die hulp van ondernemings, individue, nieregeringsorganisasies en regeringsdepartemente kospakkies aan die verplaaste gesinne verskaf. Dié mense word tans gehuisves in gemeenskapsale, kerke en klinieke.” Die munisipaliteit monitor die situasie. Maroela Media het vroeër berig die N12 deur Wolmaransstad moes gesluit word nadat vloedwater skade aan ŉ brug veroorsaak het en daartoe gelei het dat die teer plek-plek opgelig het. Verskeie geboue en ŉ vulstasie in die dorp is ook oorstroom.